শেষ ওভারে জয়ের জন্য দরকার ছিল ৬ রানের। বাসিল থাম্পির  বিষাক্ত ইয়র্কারে ফিরলেন বিধ্বংসী মেজাজে থাকা শ্রেয়স আইয়ার। কিন্তু তখনও চমক অপেক্ষা করেছিল। থাম্পির বল ‘দিলস্কুপ’ শটে বাউন্ডারির বাইরে পাঠিয়ে অসাধারণ জয় এনে দিলেন দিল্লি ডেয়ারডেভিলসকে।
আগে ব্যাট করে গুজরাত লায়ন্স ৫ উইকেটে ১৯৫ রান তোলে। ঈশান কিষেণ (৩৪) এবং অ্যারন ফিঞ্চের (৩৯ বলে ৬৯) ব্যাটিং চাপে ফেলে দিয়েছিল দিল্লি’কে।
সেই জায়গা থেকে ম্যাচের রং পাল্টে দিলেন শ্রেয়স (৫৭ বলে ৯৬)। স্ট্রাইক রেট ১৬৮.৪২। তাঁকে যোগ্য সঙ্গত দিলেন করুণ নায়ার (১৫ বলে ৩০) এবং প্যাট কামিন্স (১৩ বলে ২৪)। ম্যাচের পর হতাশ গুজরাত অধিনায়ক সুরেশ রায়নার স্বীকারোক্তি, ‘‘আমার জেতার জন্য সর্বাত্মক চেষ্টাই করেছি। কিন্তু শ্রেয়সের ব্যাটিংই ম্যাচের পার্থক্য গড়ে দিল।’’ ম্যাচের সেরা শ্রেয়স বলেছেন, ‘‘দলকে এমন একটা জয় উপহার দিয়ে আনন্দিত।’’